Opdateret med resultatet af grundlovsforhøret.

Kolding: To håndværkere fra Kolding er sigtet for i løbet af 2016 at have udøvet voldsomme sexovergreb på en mandlig arbejdskollega.

De to sigtede blev torsdag varetægtsfængslet ved et grundlovsforhør ved Retten i Kolding.

Ifølge sigtelsen, som blev læst op af anklageren, har de to mænd fra 10. marts til 15. september 2016 forulempet en nu 19-årig mand groft.

Ifølge det første af fem forhold har mændene 10. marts 2016 i fællesskab overtrådt straffelovens paragraf om voldtægt ved at have udført "anden kønslig omgang end samleje med tvang." Ifølge sigtelsen foregik det på en byggeplads, hvor den 24-årige væltede den forurettede omkuld og satte sig på ham, hvorefter den 30-årige pressede et kosteskaft op i endetarmen på den forurettede, selvom han skreg og bad dem om at lade være.

Der er ifølge sigtelsen tale om i alt syv overgreb, som angiveligt har fundet sted på forskellige byggepladser, blandt andet i Horsens og i Odense, samt på firmaets lager i Kolding.